google/wiki40b huggingface dataset:
Sherlock (TV-serie)

Om serien

Hver episode blir laget som en 90 minutter lang individuell film, hvor den briljante privatdetektiven Sherlock Holmes (Cumberbatch) og kompanjongen Dr. John Watson (Freeman) løser varierte og kompliserte drapssaker for Metropolitan Police Service. Selv om serien tar for seg forskjellige saker hver gang, er Sherlock Holmes' kamp mot den psykopatiske og intelligente erkefienden Jim Moriarty en pågående handling.
Denne adaptasjonen av Sherlock tar plass i moderne tid, fortrinnsvis i London, noe som gjør at Holmes kan bruke teknologi som hjelpemiddel når han løser sakene sine. Serien er svært kritikerrost, og har mottatt en rekke priser. Kritikere har i samlet tropp hyllet blant annet regissørene, serieskaperne og skuespillerne Cumberbatch og Freeman. Serien har gått over tre sesonger. Sesong 1 ble sendt for første gang i 2010, sesong 2 i 2012, og den tredje sesongen i 2014. Januar 2016 ble det vist en spesial-episode av Sherlock hvor handlingen delvis foregår i moderne tid og delvis i det Viktorianske London. Filmingen av sesong 4 startet i april 2016.
Åpningstid

Åpningstid, altså den tid da butikker kan forventes å være åpne, reguleres i mange land av en lov som påbyr butikker å være stengt på bestemte tider.

Canada

I Canada reguleres åpningstider av hver provins eller territorium. I visse provinser er reguleringen overlatt til kommunene, men der er generelt ikke mye regulering av åpningstider.
Provinsene Britisk Columbia, Alberta og Saskatchewan samt territoriene Yukon, Northwest Territories og Nunavut har ingen regler overhodet. I Nova Scotia kan butikkene være åpne når som helst, bare ikke på Remembrance Day (11. november).
I Manitoba, Ontario, Québec, New Brunswick, Prince Edward Island og Newfoundland og Labrador er åpningstidene regulert på søn- og helligdager. I Manitoba kreves føderal tillatelse for å holde åpent om søndagen mellom 12 og 18. I New Brunswick kan man ha åpent mellom august og nyttår uten særskilt tillatelse.
Den fransktalende provinsen Québec har Canadas mest restriktive regler for butikkåpningstider. Generelt kan butikker være åpne mandag til fredag 08 til 21, i weekenden 08 til 17.

Sverige

I Sverige fins det ingen regler om åpningstider, bortsett fra at Systembolaget må ha søndagsstengt.

Danmark

I henhold til lukkeloven kan butikker som hovedregel holde åpent hele døgnet alle årets dager. Unntaket er helligdager, grunnlovsdagen, julaften og nyttårsaften etter klokken 15, da butikkene må holde stengt. Butikker som hovedsakelig selger dagligvarer og har en omsetning under 32,2 millioner kroner (2012) kan alltid holde åpent. Salg av varer som for eksempel drivstoff, motorkjøretøyer, planter og husdyr kan foregå hele året. Det samme gjelder for varer i visse særlige butikker i for eksempel forlystelsesparker, ved motorveiene og i lufthavner.
Örebro HK

Örebro Hockeyklubb, Örebro HK eller ÖIK er et ishockey lag i Örebro, Sverige og spiller sine hjemmekamper på Behrn Arena. Skøytebanen bygges på, og etter renovering vil gi plass til over 5000 mennesker.
Laget ble dannet i 1990, da navnet HC Örebro 90 (navnet endret til dagens 2005), og tok over som den viktigste klubben etter Orebro Orebro IK da de gikk konkurs 1999 Teamet har nå artistnavnet "Viper". I HC-tiden var kalt "Pirates". Det har i år blitt kalt "Lillebror" til Bofors IK Karlskoga fra noen få mil utenfor Örebro, har alltid vært betraktet som bedre lag. Til Ohk kalt "Little Brother" er også noe ironisk, fordi Bofors IK er en mye mindre klubb enn Örebro .

Damelaget

Kvinnerslaget tok sesongen 2006/2007 til mesterskapet semifinalen, der de tapte for 1-12 mot AIK.
Rajpramukh

Rajpramukh (bokstavelig: førsteleder) var et embete som delstatsoverhode i India fra 1947 til 1956. Stillingen som viseoverhode ble kalt uprajpramukh. Maharajpramukh er en annen forbundet tittel. Innehaverne av disse embetene ble utpekt av Indias president. Embetene var seremonielle. Titlene ble benyttet for å skille et fyrstelig delstatsoverhode fra guvernørene i andre delstater.
Ved uavhengigheten i 1947 ble India en forbundsstat. De tidligere formelt uavhengige  fyrstestatene ble omgjort til delstater i India, enten enkeltvis eller i samlinger. De tidligere regjerende fyrstene fikk i enkelte tilfeller en ny rolle som formelt overhode for nye delstater, med tittelen rajpramukh. Dette gjaldt fyrstene av Kashmir og Jammu, Mysore, Gwalior, Travancore, Patiala, Jaipur og Nawanagar. Andre fyrster fikk rollen som viseguvernører, uprajpramukh.
Tittelen maharajpramukh var et spesialarrangement for maharanaen av Mewar (også kalt Udaipur), som var av det fremste i rajputdynastiet, men som var forhindret fra å fungere som rajpramukh for forbundet av tidligere fyrstestater i Rajasthan. Som en ærestittel ble han i stedet utpekt til maharajpramukh og leder for fyrsterådet i Rajasthan, mens maharajaen av Jaipur fikk posten som rajpramukh for livstid.
I 1956 ble delstatsgrensene trukket på nytt på språklig grunnlag og embetene som rajpramukh og 
uprajpramukh falt bort etter en grunnlovsendring.
Uggedal stadion

Uggedal stadion Fotballstadion til Norborg på Sunnmøre.
Åpnet: 5. juni 2005
Spilleflate: 110m x 67m
Dekke: Naturgress
Tribune med 247 sitteplasser.
Tilskuerrekord: 635 (5. juni 2005)
Bislett Alliansen

Bislett Alliansen er et samarbeid mellom de tre Osloklubbene IL i BUL, IK Tjalve og SK Vidar. Alliansen ble etablert i 1966 sammen med arrangement av de første Bislett Games på Bislett stadion. Allansen har siden stått sammen om Norges største friidrettsstevne, og står også bak tildelingen av Bislett-medaljen. Klubbene samarbeider også om administrasjonen av Bislett stadion på vegne av Idrettsetaten i Oslo.
I 1993 etablerte alliansen Norges største løpsserie for jenter, Jentebølgen. Formålet med Jentebølgen er å få flest mulig jenter til å mosjonere jevnlig på sine egne premisser, og at de uansett alder og form skal kunne delta i trimløp. Løpsserien er landsomfattende med nær 15 ulike løp i 15 ulike byer, der det største arrangementet er Jentebølgen Trondheim. I begynnelsen av 2013 la Bislett Alliansen ned den sentrale administrasjonen av Jentebølgen. 
Bislett Alliansen arrangerer også Donald Duck Games i forbindelse med Bislett Games. Leken er for barn og legges til nærmeste helg. 
Politikeren og idrettslederen Ivar Egeberg var leder av Bislett Alliansen i 25 år.
Stubb-breen

Stubb-breen er en isbre, 20 km lang, som flyter øst og ut i Scarfjorden mellom Mount Queequeg og Tashtego Point, på østkysten av Graham Land. De nedre delene av denne breen ble kartlagte og fotografert av Falkland Islands Dependencies Survey (FIDS) i 1947, og den øvre delen ble kartlagt i 1955. Den ble navnsatt av UK Antarctic Place-Names Committee (UK-APC) i 1956 etter førstestyrmannen på «Pequod» i Herman Melville-romanen Moby Dick.
Alpejegerne

Alpejegerene (italiensk: Cacciatori delle Alpi) var en frivillig militær spesialavdeling etablert 20. februar 1859 av Giuseppe Garibaldi i Cuneo for å bistå den Kongedømmet Sardinias hær i Nord-Italia under Den andre italienske frigjøringskrig.
Avdelingen var blant annet involvert mot Østerrike under Slaget om Varese og San Fermo.
De var også i tjeneste under Den tredje italienske frigjøringskrig i 1866 på den prøysiske siden mot østerrikerne. Den 40 000 store avdelingen sikret den eneste italienske seieren ved Bezzecca.
Norgesmesterskapet på ski 2011

Norgesmesterskapet på ski 2011 var norgesmesterskap i de nordiske grenene skihopping, langrenn og kombinert. Norgesmesterskapet på ski 2011 ble arrangert i flere separate arrangementer. Del 1 med de fleste langrennsøvelser og kombinert ble arrangert på Steinkjer og i Sprova 27. til 30. januar 2011. Del 2  med 30 km kvinner og 50 km menn samt lagsprint ble arrangert på Storelva skistadion i Tromsø 25. og 26. mars. Skihopp for kvinner ble arrangert allerede 20. november 2010 i Vikersund. NM i hopp stor bakke for menn ble arrangert i Holmenkollbakken 8. februar 2011. Hopp normalbakke og laghopp ble arrangert i Steinfjellbakken i Sprova 26. og 27. mars.  Arrangører var Steinkjer Skiklubb, Sprova Idrettslag, Kollenhopp og Kvaløysletta Skilag.

10 km klassisk

Dato: 27. januar
Tid: 10:45
Sted: Steinkjer

Sprint fristil

Dato: 28. januar
Tid: 12:30
Sted: Steinkjer

15 km skiathlon

Dato: 29. januar
Tid: 11:00
Sted: Steinkjer

3 x 5 km stafett

Dato: 30. januar
Tid:  11:00
Sted: Steinkjer

Lagsprint klassisk

Dato: 25. mars
Tid:  10:30
Sted: Tromsø

30 km fristil

Dato: 26. mars
Tid: 11:30
Sted: Tromsø

15 km klassisk

Dato: 27. januar
Tid: 12:30
Sted: Steinkjer

Sprint fristil

Dato: 28. januar
Tid: 12:30
Sted: Steinkjer

30 km skiathlon

Dato: 29. januar
Tid: 13:15
Sted: Steinkjer

3 x 10 km stafett

Dato: 30. januar
Tid: 12:15
Sted: Steinkjer

Lagsprint klassisk

Dato: 25. mars
Tid: 11:30
Sted: Tromsø

50 km fristil

Dato: 26. mars
Tid: 09:00
Sted: Tromsø
Marmorflatvikler

Utseende

En middelsstor (vingespenn 13 – 18 mm), nokså smalvinget vikler, ganske variabel i fargen. Forvingen er noe utvidet ved roten. Typisk er den indre tredjedelen gråhvit med en brun flekk ved bakkanten, de ytterste to tredjedelene brunaktig, men arten kan variere mye. Bakvingen er lysgrå.

Levevis

Arten har larver som lever mellom sammenrullede blader av busker i rosefamilien (Rosaceae), særlig roser (Rosa spp.). De voksne sommerfuglene flyr om natten i juli – september og kommer gjerne til lys.

Utbredelse

Arten er vidt utbredt og finnes i Nord-Afrika, Europa (unntatt lengst i nord), det nordlige Asia og i Nord-Amerika. I Norge er den funnet nord til Troms.
La Maddalena

Historie

Det er kjent fra arkeologiske spor at øya har vært bosatt siden forhistorisk tid, men den skriftlige historien begynner med Romerriket. Øya var et stridsemne mellom republikkene Pisa og Genova på 1100-tallet og ble senere forlatt kun for å bli kolonisert på nytt av saubønder fra Korsika og senere av de første bosettere fra Sardinia på 1500-tallet.
La Maddalena har gjennomgått mange nevnendringer. Romerne kalte øya for Ilva, Fussa og Bucina, og middelalderen var øya kjent som Bicinara før den til sist fikk sitt katolske navn Santa Maria Magdalena på 1500-tallet. Etter det ble den endelig kjent som La Maddalena.
Dets lokalisering ved Bonifaciostredet hvor det går mye skipstrafikk har gitt øygruppen militær betydning. I 1793 ble den bombardert av franske revolusjonsstyrker under ledelse av en ung Napoléon Bonaparte. I 1803 etablerte britiske admiral Horatio Nelson en marinebase under 1804-blokaden av Toulon, og i 1887 etablerte den kongelige italienske marine (Regia Marina Italiana) sin marinebase der. I 1973 opprettet NATO sin marinebase.
Alexis Copello

Karriere

Copello kom på andreplass i tresteg i ALBA-lekene 2005, én cm bak sin landsmann Osniel Tosca. I Sentralamerikanske og karibiske leker 2006 fikk han sølv i tresteg, og i CACAC-mesterskapet 2008 (Central American and Caribbean Athletic Confederation) fikk han bronse.
Copello deltok i OL 2008 i Beijing, men ble utslått i kvalifiseringen. I 2009 vant han gull i Det sentralamerikanske og karibiske mesterskapet i friidrett (Campeonato CAC Atletismo), med ny mesterskapsrekord på 17,33 meter. Under VM 2009 hoppet han 17,36, og dette holdt til bronsemedalje.
Året etter fikk han sølv i Verdenscupen i friidrett 2010 i Split, bak Marian Oprea, og i VM i friidrett 2011 fikk han fjerdeplass, med 17,47 meter. I Det iberoamerikanske mesterskapet i friidrett 2010 vant han tresteg, med ny mesterskapsrekord på 17,28.
Han fikk sølv i Diamond League både i 2010 og 2011, og han fikk gull i Panamerikanske leker 2011.
I 2012 fikk han syvendeplass i VM i friidrett innendørs 2012 i Istanbul.
H.N. Jacobsens Bókahandil

H.N. Jacobsens Bókahandil er en bokhandel i Tórshavn på Færøyene. Den ble grunnlagt av Hans Nicolai Jacobsen under Ólavsøka 29. juli 1865, og er dermed en av Færøyenes eldste bedrifter.
Jacobsen lærte seg håndverket som bokbinder før han etablerte bokhandelen. Den lå først i den daværende hovedgaten Gongin (på Tinganes), men flyttet i 1918 til Vagslið, i den ene enden av Niels Finsens gøta, i bygningen som tidligere var Tórshavns realskole. I dag tjener halve bygningen som turistkontor, og H.N. Jacobsens Bókahandil driver i tillegg en avdeling med antikvariske bøker.
Sygnafylke

Sygnafylke (Norrønt: Sygnafylki), var ett av de historiske fylkene i Norge, som inngikk i Gulatingslag. Sygnafylke tilsvarer i hovedtrekk regionen Sogn i dagens Sogn og Fjordane fylke, det vil si bygdene og fjordstrøkene rundt Sognefjorden. Folket som bodde der ble kalt for sygnir (nå kalt sogninger).
Det var vanlig i middelalderen å inndele fylkene i halvfylker, i dette tilfellet Nyrđri hlutr (Indre Sogn) og Syđri hlutr (Ytre Sogn), som danner opphavet til de senere fogderier. Sogn fogderi ble opprettet i 1530 og delt i to i 1630, ett for Indre Sogn og ett for Ytre.
Sygnafylke kom under Bergenhus hovedlen og senere Bergenhus stiftamt. Da stiftamtet ble delt i 1763 ble det gamle Sygnafylke en del av Nordre Bergenhus amt, sammen med det gamle Firdafylke. Amtet fikk navnet Sogn og Fjordane fylke i 1919.
Breidablikk kulturavis

Breidablikk er en kulturavis utgitt på Røros. Den kommer ut seks ganger i året og omhandler kultur, natur og historie. Redaksjonen holder til i Engan. Avisa kom for første gang ut i 2001.
Avisa ønsker å: - sette fokus på kultur, natur og historie. - synliggjøre distriktskulturen og lokale verdier. - inspirere til nytenkning, nyskapning og samarbeid. - vise bredden i kultur-, historie- og naturmiljøene. - være talerør for kulturen som når alle i regionen. - øke kunnskapen, interessen og respekten for temaene kultur, natur og historie.
Gjennomsnittsopplag er 16 500, den blir fulldistribuert i Nord-Østerdalskommunene Alvdal, Folldal, Tynset, Tolga og Os, og utgiverstedet Røros i Sør-Trøndelag i tillegg til Holtålen, Oppdal, Rennebu, Meldal og Midtre Gauldal.
Redaktør er Bjørn Tore Hindklev.
Via Music

Via Music er et norsk plateselskap, etablert i 1998 av Sigbjørn Tveite. Selskapet gir ut musikk innen sjangre som rock, viser, pop, jazz, etnisk og folkemusikk. Via Music har jobbet nært med lydtekniker Audun Strype og mange av selskapets utgivelser er produsert av Sigbjørn Tveite.
Via Music er medlem av bransjeforeningen for uavhengige norske plateselskap, Fono.
Rettferdig handel

Rettferdig handel (engelsk: fair trade) er handel som sikrer varenes produsenter et minstemål av rettigheter. Blant disse rettigheter er vanligvis en garantert minstelønn, krav på lønn ved sykdom eller graviditet, forsikring mot arbeidsulykker og retten til å danne fagforeninger. Ofte innbefatter rettferdig handel også kjøpsgarantier og kredittordninger for produsentene.
Begrepet er mest brukt for handel mellom i-land og u-land, i og med at arbeidsrettighetene til bønder og ansatte i mange u-land ofte er dårlig ivaretatt gjennom den nasjonale lovgivningen. I «vanlig» (eller «urettferdig») handel er det ofte mellomleddene som tjener mest på handelen, mens produsentene delvis må arbeide under slavelignende forhold. Derfor er det vanlig at rettferdig handel kutter i antall mellomledd mellom produsent og sluttforbruker.

Politikk, priser og toll

Rettferdig handel kan styrkes gjennom en mindre ulik tilgang til de vestlige markeder, eksempelvis ved å redusere omfanget av intern subsidiering og vernetoll i de markeder der det er vanskeligst å få innpass.
En annen er å øke prisen på varen. Direkteoverføringer til tilvirkerne, fra mellomledd og sluttselgere, har også vært diskutert, men sjelden realisert. Ett eksempel på dette ville være om et norsk kaffebrenneri brenner av deler av årets overskudd med en overføring til de opprinnelige produsenter i Colombia. Slike variable overføringer kan også gjennomføres ved at varen påplusses en ekstrapris i utsalg, som er øremerket tilvirkerne.

Informasjon og holdningsarbeid

Innsyn i de respektive produksjonskjeder er viktig for å understøtte arbeidet for rettferdig handel. Det arbeides også globalt med synliggjøring slik at de som ønsker å bedrive rettferdig handel, kan forholde seg til en garanterende sertifisering og merking av varene, slik som Fairtrade som er verdens mest anerkjente sertifiseringsordning for etisk handel. Alt arbeid med Fairtrade i Norge koordineres av den ideelle stiftelsen Fairtrade Norge (tidligere Fairtrade Max Havelaar Norge). Den internasjonale paraplyorganisasjonen til Fairtrade har hovedkontor i Bonn i Tyskaland og heter FairTrade Labelling Organizations International.

Norske Fairtrade-byer/kommuner

Fairtrade-by-konseptet kommer fra Storbritannia hvor Bruce Crowther, et lokalt Oxfam-medlem, sammen med Garstang Oxfam Group i 2001 tok initiativ til å gjøre Garstang, Lancashire til verdens første Fairtrade-by. I dag finnes det Fairtrade-byer i Belgia, Frankrike, Irland, Italia, Norge, Sverige, Storbritannia og USA.
23. august 2006 ble Sauda offisielt Norges første Fairtrade-kommune. Sauda kommune er også medlem av Initiativ for etisk handel, som er et ressurssenter og pådriver for rettferdig handel. I 2011 var det 30 norske kommuner som oppfylte kravene for Fairtrade-kommuner i Norge, inkludert Oslo, Bergen, Trondheim og Bærum.
Marwan Mohsen

Landslaget

Under Sommer-OL 2012 i London deltok han for landet sitt der laget hans ble utslått i kvartfinalen.
3. september 2011 fikk han sin første landskamp for Egypt mot Sierra Leone.
Han ble tatt ut i Egypts tropp til VM i fotball 2018 i Russland.
Astraea Nunatak

Astraea Nunatak er en nunatak 10 km sør for Staccato Peaks sør på Aleksanderøya i Antarktis. Den ble kartlagt fra flyfotografi tatt av Rønne-ekspedisjonen i 1947–48, og fra landmålinger tatt av Falkland Islands Dependencies Survey i 1948–50. Den ble navnsatt av United Kingdom Antarctic Place-Names Committee etter Astraea, en av asteroidene som ligger mellom Mars og Jupiter.
Ferrera Erbognone gasskraftverk

Ferrera Erbognone gasskraftverk er et varmekraftverk beliggende i provinsen Ferrara i regionen Emilia-Romagna i Italia. Det har en installert produksjonskapasitet på 1030 MW fordelt på 1 x 250 og 2 x 390 mw blokker med kogenerasjon. Anlegget ble utbygd omkring 2000–2004. Brenselstypen er naturgass og syngass, og operatør er energiselskapet Eni SpA.
Utslippene av CO2 i 2008 var på om lag 3.270.078 tonn, betydelig over dette årets utslippskvote.
Universität zu Köln

Det første universitetet

Det første Universität zu Köln ble grunnlagt av pave Urban VI i år 1388 som fjerde universitetet i Det hellige romerske rike av den tyske nasjon (det tysk-romerske rike) og ble nedlagt 1798.

Det nye universitetet

Det nye universitet ble grunnlagt 1919. Den daværende overborgermester Konrad Adenauer hadde etter å ha tiltrådt sitt nye embete i 1917, lagt sin fulle kraft bak arbeidet for et nytt universitet. Han tok initiativ til et Kaiser-Wilhelm-Institut for ernæring, og et sosalvitenskapelig institutt, under ledelse av filosofen Max Scheler. Valget av institutter hadde en side til sosiale spørsmål, og var aktuelle som følge av de sosiale problemer som hadde oppstått etter første verdenskrig. Overfor den prøyssiske regjeringen kunne Adenauer også argumentere med at et universitet ville styrke Tysklands stilling ved Rhinen, og 29. mai 1919 ble avtalen mellom Köln og staten undertegnet.

Fakulteter

Det har idag 6 fakulteter: Økonomi og sosialvitenskap, jus, medisin, filosofi, matematikk og naturvitenskap og humaniora. Universitetet og det tilknyttede universitetsklinikum befinner seg i bydelen Sülz.
Skrivesenteret

Nasjonalt senter for skriveopplæring og skriveforsking, Skrivesenteret, ble opprettet 21. august 2009 for å styrke skrivekompetansen hos barn, unge og voksne. Senteret er administrativt underlagt Norges teknisk- naturvitenskapelige universitet (NTNU) og faglig underlagt Utdanningsdirektoratet.
Senterets hovedoppgave er å lede og koordinere arbeid med utvikling av arbeidsmåter, læringsstrategier og vurderingsformer for å forbedre skriveopplæringen i grunnopplæringen. Den faglige virksomheten skal være kunnskaps- og forskningsbasert, og senteret skal bidra til informasjons- og erfaringsspredning fra forskning, forsøk og utviklingsprosjekter innen sitt fagområde.
Frognerfitter

Frognerfitter (ISBN 978-82-489-0754-1) er en bok skrevet av Alexia Bohwim.
Boken handler om to venninner som lever på Frogner i Oslo, og boken tar opp noen av mytene som finnes om folk som bor der. Det beskriver også en del skyggesider av Frogner. Boken er utgitt på Kagge Forlag.
Ammonium

Ammonium-ionet (NH₄⁺) er et fleratomig kation, som har molekylvekten 18,04 g/mol. Ionet dannes når ammoniakk reagerer med en syre, for eksempel ved reaksjon med vann (som her fungerer som en svak syre) under dannelse av ammoniakkvann (salmiakk).
Som den kanskje viktigste fleratomige, positivt ladde ion (kation) opptrer ammonium i salter på en tilsvarende måte som positive metallioner (for eksempel Na⁺).
Ammonium er den ene av to nitrogenholdige ioner, som kan opptas i plantene som gjødsel og er nødvendige for dannelsen av proteiner. Den andre forbindelsen er nitrationet. Dessuten kan plantene oppta aminosyrer direkte.
Seppola

Seppola er en norsk slekt av kvæner som kom fra bygden Junosuando, Pajala kommune i Sverige på 1800-tallet. Der var det fra 1500-tallet jernutvinning. 
Navnet er en fornorskning av det finske Seppälä som betyr smed. Da smeden Isak Lars Larsson Seppälä opplevde at smia og husene brant ned tok han familien med og kjørte med rein og pulk til Skibotn i Norge. Herfra ble det av Isaks fem sønner og deres barn etablert smier/verksteder andre steder langs kysten. Noen etterkommere drog videre til Nord-Amerika.
Slekten bosatte seg blant annet i Skibotn og på Skjervøy.
I 2005 var 234 nordmenn registrert med etternavnet Seppola.
Michael McKillop

Bakgrunn

McKillop ble født med en mild grad av cerebral parese, men fikk ikke diagnosen før han var to år gammel, da han falt ned en trapp. Han har redusert funksjon på høyre side av kroppen. Han fikk også diagnosen epilepsi i 2015. Hans foreldre, Paddy og Catherine McKillop har begge drevet med friidrett også.
Hexodontini

Utseende

Korte og brede, matte, mørke biller med kraftige bein. Disse artene mangler horn eller knøler på hodet. Dekkvingene er påfallende brede, med tydelige punktstriper.

Utbredelse

Gruppen finnes bare på Madagaskar (slektene Hexodon og Hyboschema) og Ny-Caledonia (slekten Hemicyrtus).
Alfred Graf von Schlieffen

Karriere

Schlieffen var sønn av en prøyssisk generalmajor, og gikk selv inn i den prøyssiske hæren i 1854. Han avanserte raskt og kom allerede i 1863 i tjeneste i generalstaben.
I 1866 deltok han som hauptmann under slaget ved Königgrätz i Den østerriksk-prøyssiske krig og som major i staben til storhertug Friedrich Franz II av Mecklenburg-Schwerin under Den fransk-prøyssiske krig. I årene 1876 til 1884 var han kommandant over et Ułan-regiment og deltok samtidig i generalstabens arbeid.
I 1884 ble han leder av generalstabens historiske seksjon, og i 1891 overtok han etter Waldersee som sjef for generalstaben. Han forsvarte i 1904 overfor keiseren de brutale metodene Lothar von Trotha benyttet seg av i å slå ned Herero-oppstanden. Han satt som generalstabssjef fram til han ble pensjonert ved utgangen av 1905.
Keiser Wilhelm II la personlig ned en krans ved Schlieffens grav da han ble begravet på Invalidenfriedhof.

Innflytelse

Schlieffen var en kjent militær strateg i sin samtid, og hans tanker ligger til grunn for utviklingen av den senere manøverkrigføring. Hans militærstrategiske tenkning har vært pensum i høyere offiserutdannelse en rekke steder, både i USA og i Europa.
Han er kjent for å stå bak schlieffenplanen som ble utarbeidet i 1905. Denne var ment å beseire Frankrike og Russland i tilfelle av en stor konflikt i Europa på en slik måte at Tyskland unngikk en to-frontskrig. Planen forutsatte at Frankrike først ble slått, slik at Tyskland kunne gå inn med en samlet styrke mot Russland. Dette forutsatte blant annet en opprustning av de tyske jernbanen, da store troppestyrker slik hurtig kunne fraktes østover. Planen ble til en viss grad benyttet under første verdenskrig.